title: Monetar maktab namoyandalari - O‘zbekiston respublikasi oliy va o‘rta maxsus ta’lim vazirligi namangan davlat universiteti
text: Monetar maktab namoyandalari (M.Fridmen, E.Felps va boshqalar) bozor
  iqtisodiyotini o’z-o’zidan tartiblanuvchi tizim sifatida baholab, undagi narx
  mexanizmining o’zi bandlikning oqilona darajasini belgilab berishini ta’kidlaydilar.
  Bunday tizimga davlat tomonidan har qanday aralashuv bozorning o’zini-o’zi tartibga
  solish mexanizmini ishdan chiqaradi. Davlatning pul vositasida yalpi talabni
  rag’batlantirishi esa pirovardida inflyatsiya jarayonlarining kuchayishini keltirib
  chiqaradi.
  Monetaristlar iqtisodiyotda doimo ma’lum darajada ishsizlik mavjud bo’lishini
  ta’kidlab, uni «ishsizlikning tabiiy me’yori» deb ataydilar. Bandlikning bu «tabiiy
  daraja»dan chetlanishi faqat qisqa muddatli tavsif kasb etadi. Agar bandlik darajasi
  muvozanat darajasidan ortiq bo’lsa, bu inflyatsiyaning jadallashuviga, agar kam
  bo’lsa, deflyatsiyaning jadallashuviga olib keladi. Bandlikni barqarorlashtirish
  bo’yicha siyosat ishsizlik darajasini uning tabiiy me’yoridan chetlanishiga, ishlab
  chiqarish hajmi va band bo’lganlar sonining tebranishlariga qarshi kurashga
  yo’naltirilgan bo’lishi lozim. Ishchi kuchi bozorini muvozanatga keltirish uchun
  monetaristlar asosan pul-kredit siyosati dastaklaridan foydalanishni tavsiya etadilar.
  Institutsional-sotsiologik maktab namoyandalari (T.Veblen, J.Danlop,
  J.Gelbreyt, L.Ulman va boshqalar) ishchi kuchi bandligi borasidagi muammolar turli
  ko’rinishdagi institutsional islohotlar yordamida hal etilishi mumkin, degan qoidaga
  asoslanadilar. Ular bu muammoning faqat makroiqtisodiy jihatdan tahlili bilan
  399
  chegaralanmaydilar. Shuningdek, ular ishchi kuchi tarkibi va unga tegishli holda ish
  haqi darajasidagi ijtimoiy, kasbiy, tarmoq, yosh, jins, etnik va boshqa tafovutlar
  ta’sirida ishchi kuchi bozorida vujudga keladigan nomuvofiqliklarni izohlashga
  harakat qildilar.